Broj: 711-I-2012-P-382/22-02-23

Zagreb, 23. rujna 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva, te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavaka 3., 4. i 5. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev Anamarije Kraljić**,za davanjem očitovanja Povjerenstva, na 187. sjednici, održanoj 23. rujna 2022., daje sljedeće:

**OČITOVANJE**

**Temeljem odredbe članka 7. točke d) ZSSI/21-a, direktoru trgovačkog društva u vlasništvu jedinice lokalne samouprave zabranjeno je uz plaću za obnašanje navedene dužnosti primiti jubilarnu nagradu jer bi isto predstavljalo primitak dodatne naknade za poslove obnašanja navedene javne dužnosti.**

Obrazloženje

Zahtjev za davanjem očitovanja Povjerenstva podnijela je Anamarija Kraljić. U knjigama ulazne pošte Povjerenstva zahtjev je zaprimljen 21. rujna 2022. pod poslovnim brojem 711-U-7901-P-382/22-01-2, povodom kojeg se vodi predmet broj P-382/22.

Člankom 8. stavkom 3. i 4 ZSSI/21-a propisano je da su obveznici u slučaju dvojbe predstavlja li neko ponašanje povredu odredba tog Zakona, dužni zatražiti mišljenje Povjerenstva, koje će potom dati obrazloženo mišljenje u roku od 15 dana od dana primitka zahtjeva.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI/21-a, ali se njegov sadržaj odnosi na tumačenje odredbe ZSSI/21-a, stoga Povjerenstvo povodom podnesenog zahtjeva daje sljedeće očitovanje.

U zahtjevu podnositeljica traži očitovanje smije li direktor trgovačkog društva u vlasništvu jedinice lokalne samouprave sebi isplatiti jubilarnu nagradu.

Člankom 3. stavkom 1. točkom 40. ZSSI/21-a propisano je da su obveznici u smislu navedenog Zakona predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio, slijedom čega su direktori trgovačkih društava u većinskom vlasništvu jedinice lokalne samouprave obveznici primjene spomenutog Zakona.

Člankom 5. stavkom 1. točkom 2. ZSSI/21-a propisano je da je plaća obveznika svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 7. točkom d) ZSSI/21-a propisano je da je obveznicima zabranjeno primiti dodatnu naknadu za poslove obnašanja javnih dužnosti.

Visoki upravni sud Republike Hrvatske u presudi, poslovni broj: Usž-4335/19-3 od 14. listopada 2021., tumači da se prigodne nagrade do propisanog iznosa, božićnica i regres za godišnji odmor ne smatraju plaćom dužnosnika u smislu odredbe članka 4. stavka 1. tada važećeg Zakona o sprječavanju sukoba interesa („Narodne novine“, broj 26/11„ 12/12., 126/12., 48/13., 57/15. i 98/19., u daljnjem tekstu: ZSSI/11), već primitci dodatnih naknada za poslove obnašanja javnih dužnosti.

Dana 31. siječnja 2022. Povjerenstvo je donijelo Smjernicu broj 711-I-134-R-34/22-01-17 kojom je, u svrhu učinkovitog sprječavanja sukoba interesa, obrazložilo da odredbe novog ZSSI/21-a koji je stupio na snagu 25. prosinca 2021., na istovjetan način u članku 7. točki d) zabranjuju primanje dodatnih naknada kako je to bilo propisano u članku 7. točki d) ZSSI/11-a, te da je plaća u članku 5. stavku 1. točki 2. ZSSI/21-a definirana na identičan način kao u članku 4. stavku 1. ZSSI/11-a, slijedom čega se obrazloženje iz navedene presude primjenjuje u cijelosti na obveznike iz članka 3. ZSSI/21-a.

Slijedom navedenom, sukladno članku 7. točki d) ZSSI/21-a obveznici navedenog Zakona ne smiju pored plaće koju primaju za njezino obnašanje ostvarivati druge primitke, kao što su isplate božićnice, regresa za godišnji odmor, dara za dijete, nagrade (bonusa) za ostvarene rezultate poslovanja, jubilarne nagrade i druge oblike dodatnog nagrađivanja jer bi isto predstavljalo primitak dodatne naknade za poslove obnašanja navedene javne dužnosti zabranjenu člankom 7. točkom d) ZSSI/21-a, jer se ne radi o primicima koji bi predstavljali naknadu stvarnih troškova obnašanja dužnosti.

Slijedom svega navedenog, Povjerenstvo je dalo očitovanje kao što je navedeno u izreci ovoga akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Podnositeljici zahtjeva, putem e-maila
2. Objava na internetskoj stranici Povjerenstva
3. Pismohrana